સુપ્રસિદ્ધ બંગાળી સર્જક શરદચંદ્ર ચટોપાધ્યાયની અમરકૃતિ દેવદાસને ઉલટા નામે દાસદેવ તરીકે રજૂ કરવાના પ્રયાસ માટે સુધીર કહે છે, ‘કોઈ પણ નવા કામ માટે પ્રયત્ન કરવો તે મારો અધિકાર છે અને આ બધી મારી વિરાસત છે. એક ફિલ્મ સર્જક તરીકે હું મારી રીતે સારી રજૂઆત કરી શકું છું. મેં મારી ફિલ્મ માટે દેવદાસનો આધાર લીધો છે અને સાથે જ તેનાં ત્રણે પાત્રોને પણ સ્વીકાર્યા છે. આજનો દેવ બિલકુલ અલગ છે, માટે જ મેં આને દાસદેવનું રૃપ આપ્યું છે. આ રાજકારણમાં રહેલા ત્રણ લોકોની વાત છે. જેમાં દેવ, પારો અને ચંદ્રમુખી ત્રણેને બિલકુલ મોડર્ન અંદાજમાં રજૂ કરાયા છે. દેવ રાજકીય વારસો ધરાવે છે અને પારોના પ્રેમમાં છે. પારોના પિતા રાજકીય સચિવ છે જે દેવના જ બંગલાની બહાર દેવના આપેલા જ મકાનમાં રહેતા હોય છે. આ આખી સ્ટોરી સમજીએ તેટલી સરળ નથી, કારણ કે આ રાજકીય વાર્તા છે. પારો દેવથી દૂર થાય છે અને મોડર્ન ચંદ્રમુખી એટલે કે ચાંદની નામનું પાત્ર એન્ટ્રી મારે છે. ટૂંકમાં આ ત્રણે પાત્રો રાજનીતિનો મહત્ત્વનો હિસ્સો બની ફિલ્મને આગળ વધારે છે. દેવના રોલ માટે રાહુલ ભટ્ટ પર પસંદગી ઉતારાઈ છે.’ તેના માટે સુધીર કહે છે, ‘રાહુલ એક જાણીતા પરિવારના બગડેલા દીકરાના કિરદારમાં બિલકુલ ફિટ બેસે છે. જ્યારે પારો માટે રિયા ચડ્ડાએ પૂરતી મહેનત કરી છે. મોડર્ન ચંદ્રમુખી એટલે કે ચાંદનીના પાત્રને અદિતિ રાવ હૈદરી ભજવી રહી છે. આ ફિલ્મ મૂળ દેવદાસમાં રહેલા દેવત્વમાંથી દાસત્વમાં જવાનો અણસાર છે. માટે આ મારો રિવર્સ પ્રયત્ન છે અને મને ખાતરી છે કે દર્શકોને આ પ્રયત્ન જરૃર પસંદ આવશે જ.’